ועדת החוקה, חוק ומשפט, כנסת 15, פרוטוקול מספר 187, 2000-10-30 10:00

אמנון רובינשטיין: בוקר טוב.

אמנון רובינשטיין: אני פותח את ישיבת ועדת החוקה.

אמנון רובינשטיין: הנושא הוא תקנות העבירות המינהליות (קנס מינהלי – חיקוקי מסים) (תיקון), התשס"א-2000.

אמנון רובינשטיין: יפעת רווה, בבקשה.

יפעת רווה: התקנות האלה מתקנות תיקונים שונים בתקנות קיימות, תקנות עבירות מינהליות של חיקוקי מסים שכוללות כל מיני עבירות בתחום המסים השונים.

יפעת רווה: התקנות האלה התבקשו על-ידי משרד האוצר, בכפוף לתיקון אחד - היתה אי-הבנה בין משרד האוצר ומשרד המשפטים.

יפעת רווה: בעבירה האחרונה נכתב "סעיף 10 לחוק", הכוונה היתה רק לסעיף 10(3) ולסעיף 10(ג), ככל שהוא מתייחס לסעיף 10(3).

אמנון רובינשטיין: יעל אביר, במה מדובר?

יעל אביר: היום מרבית העבירות על אי-דיווח, הן לעניין מס-הכנסה והן לעניין עבירות מכס והן לעניין מע"מ, אלה עבירות מינהליות.

יעל אביר: לא מגישים כתב אישום ומטילים קנס מינהלי.

יעל אביר: משום מה שכחו להכניס את עבירות הדיווח של מס-קנייה לרשימת העבירות שיהיו בבחינת עבירות מינהליות, ולכן מוצע כאן לכלול בעבירות מינהליות את עבירת אי-דיווח במס-קנייה, שהיא בעצם מתייחסת רק למס-קנייה במכירות ובמתן שירותים.

אמנון רובינשטיין: העבירות המינהליות הקיימות מבוצעות?

אמנון רובינשטיין: קיבלנו אינפורמציה ממשרד המשפטים שאין מרכז גביית קנסות.

יפעת רווה: זה לא קשור למשרד האוצר.

יפעת רווה: היחיד שגובה זה משרד האוצר.

יעל אביר: אנחנו גובים את שלנו.

אמנון רובינשטיין: אתם אוכפים במקרים של עבירות מינהליות?

יעל אביר: לא יכולנו לעשות את זה, כי אלה עוד לא היו עבירות מינהליות.

יעל אביר: היינו נאלצים להגיש כתבי אישום.

אמנון רובינשטיין: צריך להרחיב את היקף העבירות המינהליות.

אמנון רובינשטיין: אין טעם להטריד את בתי המשפט בדברים האלה.

שלמה שהם: כתוב פה "העלאת סכומי הקנסות המינימליים בשל הפרת חובת הצהרה במכס על טובין".

יעל אביר: יש עבירות מינהליות שקיימות כבר הרבה שנים, זה בהצהרות במסלול של אור ירוק/אדום בנתב"ג, יש שם הבחנה בין אם מי שעובר את העבירה הוא סתם אדם או, למשל, איש צוות.

יעל אביר: לגבי אדם רגיל כתוב: 100% מסכום מסי היבוא, אך לא פחות מ-50.

יעל אביר: לגבי דייל או איש צוות אחר כתוב: 200%, אך לא פחות מ-100.

יעל אביר: מסתבר שהסכומים האלה לא שונו משנת 1986-1987, מיום שהתקנות האלה קיימות, וסך הכול יש כאן עדכון של המדד.

שלמה שהם: כשאתם מעדכנים, למה שלא תעדכנו צמוד כך שלא תחזרו בעוד חמש שנים?

אמנון רובינשטיין: היום אין אינפלציה.

יעל אביר: יש חובת דיווח על הפסקת עסקים לפי חוק מע"מ וכל מיני שינויים בעסק, וזה הוכנס בגדר עבירה מינהלית.

אמנון רובינשטיין: כדאי לבטל את זה, הרי זה בכלל לא מתבצע.

אמנון רובינשטיין: מבקרת המדינה כבר העירה על זה, למרות שזה לא תפקידנו כעת.

יעל אביר: עוסק לא מודיע אם הוא הפסיק את העסקים.

יעל אביר: אנחנו שולחים לו דוחות, אומרים לו לשלם, עושים לו הערכות מס.

אמנון רובינשטיין: אם חוק רישוי עסקים היה מגיע לוועדת החוקה, היינו מוחקים את העבירה, כיוון שאנחנו יודעים שהאכיפה לא מתבצעת, אבל זה לא בסמכותנו.

שלמה שהם: אני מבקש הבהרה לגבי 10(3).

יפעת רווה: סעיף 10 לחוק מס קנייה (טובין ושירותים), התשי"ד-1952 אומר כך: "ואלה מועדי תשלום המס:

יפעת רווה: ביבוא טובין - בשעת פדייתם מפיקוח רשות המכס; בהחזקת מלאי – 30 יום מיום תחילתו של הצו המטיל את המס על החזקת המלאי, או במועד אחר שקבע שר האוצר; במכירה ובמתן שירות – במועד שנקבע להגשת הדוח התקופתי לגביהם.

יפעת רווה: " סעיף קטן (ג) מאפשר למנהל לדחות את מועד תשלום המס.

יעל אביר: סעיף 10 מדבר על מועדי תשלום במס קנייה, בין ביבוא, בין במתן שירות, ואנחנו מדברים פה על עבירות מינהליות שהן מסוג דיווח על מתן שירות או על מכירה, אנחנו לא עוסקים פה ביבוא.

שלמה שהם: אתם לא רוצים להרחיב את זה?

יעל אביר: זה כבר קיים.

אמנון רובינשטיין: מי בעד אישור התקנות בעניין העבירות המינהליות?

אמנון רובינשטיין: אושר פה אחד.

אמנון רובינשטיין: בעד התקנות – רוב

אמנון רובינשטיין: נמנעים – אין